《同神泉县尉游海惠院登三惠阁有怀汉州同官》
宋代·郭印

出郭幽寻偶一欣，初来犹未叹离群。
谁知萧寺悬荒野，却有层楼插暮云。
烟外遥岑仍隐隐，风边落叶更纷纷。
天寒日薄牛羊下，绕树归鸦不忍闻。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。